Tarybos Reglamentas (EB) Nr. 496/2002
2002 m. kovo 18 d.
iš dalies pakeičiantis Reglamentą (EB) Nr. 2604/2000, nustatantį galutinį antidempingo muitą tam tikro polietileno tereftalato, kurio kilmės šalis, be kitų šalių, yra Indija, importui
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių [1], ypač į jo 11 straipsnio 4 dalį,
atsižvelgdama į Komisijos, pasikonsultavusios su Patariamuoju komitetu, pateiktą pasiūlymą,
kadangi:
A. GALIOJANČIOS PRIEMONĖS
(1) Taryba Reglamentu (EB) Nr. 2603/2000 [2] įvedė tam tikro polietileno tereftalato (toliau - "nagrinėjamas produktas"), kurio kilmės šalis inter alia yra Indija, importui taikomą galutinį kompensacinį mokestį, sudarantį konkrečią 41,3 eurų sumą vienai tonai, išskyrus importą iš kelių konkrečiai nurodytų Indijos įmonių, kurioms taikoma mažesnė mokesčio norma. Taryba Reglamentu (EB) Nr. 2604/2000 [3] nustatė tam tikro polietileno tereftalato, kurio kilmės šalis inter alia yra Indija, importui taikomą galutinį kompensacinį mokestį, sudarantį konkrečią 181,7 eurų sumą vienai tonai, išskyrus importą iš kelių konkrečiai nurodytų Indijos įmonių, kurioms taikoma mažesnė muito norma. Produktas yra šiuo metu klasifikuotinas pagal KN kodą 39076020.
B. ŠIS TYRIMAS
(2) Vėliau Komisija iš Indijos gamintojo "Futura Polymers Ltd" (toliau - "nagrinėjama įmonė") gavo prašymą inicijuoti Reglamento (EB) Nr. 2604/2000 nagrinėjimą dėl "naujo eksportuotojo", vadovaujantis Reglamento (EB) Nr. 384/96 (toliau - "pagrindinis reglamentas") 11 straipsnio 4 dalimi. Ši įmonė teigė, kad ji nesusijusi su jokiais eksportuojančiais Indijos gamintojais, kuriems taikomos galiojančios nagrinėjamam produktui taikomos antidempingo priemonės. Be to, ji teigė, kad ji pirmuoju tyrimo laikotarpiu nagrinėjamo produkto neeksportavo (1998 m. spalio 1 d. - 1999 m. rugsėjo 30 d.), bet jam pasibaigus nagrinėjamą produktą į Bendriją eksportavo.
(3) Atliekant šį nagrinėjimą nagrinėjamas produktas - tai tas pats produktas, kuris buvo nagrinėtas pirmojo tyrimo metu, t. y. polietileno tereftalatas ("PET"), kurio klampumo koeficientas pagal DIN (Deutsche Industrienorm) 53728 yra 78 ml/g ar didesnis.
(4) Komisija išnagrinėjo nagrinėjamo Indijos eksportuojančio gamintojo pateiktus įrodymus ir nusprendė, kad jų pakanka nagrinėjimo inicijavimui, vadovaujantis pagrindinio reglamento 11 straipsnio 4 dalies nuostatomis, pagrįsti. Pasitarusi su Patariamuoju komitetu ir nagrinėjamai Bendrijos pramonei suteikusi galimybę pateikti pastabas, remdamasi Reglamentu (EB) Nr. 1240/2001 [4], Komisija inicijavo nagrinėjamos įmonės nagrinėjimą, vadovaujantis Reglamentu (EB) Nr. 2604/2000, ir pradėjo tyrimą.
(5) Be to, remdamasi reglamentu inicijavusi nagrinėjimą, Komisija taip pat panaikino nagrinėjamos įmonės pagaminto ir į Bendriją eksportuojamo nagrinėjamo produkto importui taikomą Reglamentu (EB) Nr. 2604/2000 įvestą antidempingo muitą ir, vadovaudamasi pagrindinio reglamento 14 straipsnio 5 dalimi, nurodė muitinėms imtis reikiamų priemonių minėtam importui registruoti.
(6) Komisija nagrinėjamai įmonei ir eksportuojančios šalies atstovams oficialiai pranešė apie nagrinėjimo inicijavimą. Be to, kitoms tiesiogiai susijusioms šalims ji suteikė galimybę raštu pareikšti savo nuomonę ir pareikalauti būti išklausytoms. Tačiau Komisija tokių prašymų negavo.
(7) Komisija nagrinėjamai įmonei nusiuntė anketą ir laiku gavo iš jos atsakymą. Be to, Komisija ir toliau prašė pateikti ir patikrino visą dempingui nustatyti būtina laikomą informaciją. Patikra vietoje atlikta nagrinėjamos įmonės patalpose.
(8) Dempingo tyrimas vyko nuo 2000 m. balandžio 1 d. iki 2001 m. kovo 31 d. (toliau - "tyrimo laikotarpis").
(9) Atliekant šį tyrimą, buvo taikyta tokia pat metodologija, kaip ir atliekant pirmąjį tyrimą.
C. NAGRINĖJIMO APIMTIS
(10) Kadangi, atliekant šį tyrimą, nebuvo gauta prašymų išnagrinėti išvadas dėl žalos, nagrinėjamas buvo tik dempingas.
D. TYRIMO REZULTATAI
1. Pripažinimas nauju eksportuotoju
(11) Tyrimas patvirtino, kad nagrinėjama įmonė nagrinėjamo produkto pirmojo tyrimo laikotarpiu neeksportavo ir kad pradėjo ji į Bendriją eksportuoti šiam laikotarpiui pasibaigus.
Be to, pateiktais dokumentiniais įrodymais įmonė sugebėjo pakankamai įrodyti, kad neturėjo nei tiesioginių, nei netiesioginių ryšių su jokiais Indijos eksportuojančiais gamintojais, kuriems taikomos galiojančios nagrinėjamam produktui taikomos antidempingo priemonės.
Atitinkamai, patvirtinama, kad, vadovaujantis pagrindinio reglamento 11 straipsnio 4 dalimi, nagrinėjama įmonė turėtų būti laikoma nauju eksportuotoju ir kad todėl jai turėtų būti nustatytas atskiras dempingo skirtumas.
2. Dempingas
Normalioji vertė
(12) Norėdama nustatyti normaliąją vertę, Komisija pirma nustatė, ar bendri įmonės polietileno tereftalato pardavimai savo šalies rinkoje buvo tipiški, palyginus su bendrais jos eksporto pardavimais į Bendriją. Vadovaujantis pagrindinio reglamento 2 straipsnio 2 dalimi, pardavimai savo šalies rinkoje buvo laikomi tipiškais, kadangi bendras eksportuojančio gamintojo pardavimų savo šalies rinkoje dydis sudarė ne mažiau kaip 5 % bendro jo eksporto pardavimų į Bendriją. Į Bendriją eksportuojamo produkto pardavimai savo šalies rinkoje buvo taip pat tipiški, t. y. ne mažiau kaip 5 % eksporto į Bendriją pardavimų dydžio.
(13) Taip pat buvo išnagrinėta, ar pardavimai savo šalies rinkoje galėtų būti laikomi įvykdytais įprastai vykdant prekybą, nustatant pelningų pardavimų nepriklausomiems klientams dalį. Grynąja pardavimo kaina parduodamo nagrinėjamo produkto kiekis yra lygus ar didesnis už apskaičiuotas gamybos sąnaudas ("pelningi pardavimai") ir sudaro 80 % ar daugiau bendrų pardavimų, o svertinė vidutinė šios rūšies kaina buvo didesnė už gamybos sąnaudas. Todėl normalioji vertė buvo skaičiuojama pagal faktinę kainą savo šalies rinkoje, apskaičiuotą kaip svertinis visų tyrimo laikotarpiu savo šalies rinkoje įvykdytų pardavimų kainų vidurkis, neatsižvelgiant į tai, ar visi šie pardavimai buvo pelningi.
Eksporto kaina
(14) Kadangi visi eksportuojami į Bendriją produktai buvo parduodami nepriklausomiems pirkėjams Bendrijoje, eksporto kaina buvo nustatyta vadovaujantis pagrindinio reglamento 2 straipsnio 8 dalimi, o būtent, remiantis iš tiesų sumokėta ar mokėtina eksporto kaina.
Palyginimas
(15) Siekiant užtikrinti teisingą normaliosios vertės ir eksporto kainos palyginimą, vadovaujantis pagrindinio reglamento 2 straipsnio 10 dalimi, atlikus patikslinimą, buvo tinkamai atsižvelgta į skirtumus, turinčius įtakos kainų palyginamumui.
(16) Buvo pripažinti visi eksporto pardavimų patikslinimai. Jie susiję su krovinių gabenimu eksportuojančioje šalyje, kitu krovinių gabenimu, banko mokesčiais, kitais mokesčiai ir pakavimu.
(17) Buvo pripažinti visi įmonės įrodinėjami pardavimų savo šalies rinkoje patikslinimai, t. y. kredito išlaidos, komisiniai ir netiesioginiai mokesčiai. Kadangi, remiantis produkto testų sertifikatais, nustatyta, kad skiriasi savo šalies rinkoje parduodamo ir į Bendriją eksportuojamo produkto kokybė, atsižvelgta į fizinių savybių skirtumus. Šis skirtumas buvo įvertintas, palyginus dviejų skirtingos kokybės į trečiąsias šalis parduodamų produktų kainas.
Dempingo skirtumas
(18) Vadovaujantis pagrindinio reglamento 2 straipsnio 11 dalimi, dempingo skirtumas buvo nustatytas palyginus svertinę vidutinę normaliąją vertę pagal rūšį su svertine vidutine eksporto kaina.
(19) Šis nustatytas svertinis vidutinis įmonės dempingo skirtumas, lygus franko Bendrijos sienos kainos daliai procentais, sudaro 14,7 %.
E. NAGRINĖJAMŲ PRIEMONIŲ PAKEITIMAS
(20) Atsižvelgiant į tai, kas pirma išdėstyta, manoma, kad turėtų būti įvestas galutinis antidempingo muitas, lygus nustatytam dempingo skirtumui, tačiau, vadovaujantis pagrindinio reglamento 9 straipsnio 4 dalimi, neturėtų būti didesnis negu atlikus pirmąjį antidempingo tyrimą galutiniu reglamentu nustatytas Indijos žalos skirtumas šalies mastu. Šiuo atveju, kaip paminėta pirma, antidempingo muitas buvo grindžiamas dempingo skirtumu, kadangi, vadovaujantis pagrindinio reglamento 11 straipsnio 4 dalimi, tyrimo metu buvo nagrinėjama tik su nagrinėjamos įmonės vykdomu dempingu susijusi padėtis, o pirmojo tyrimo metu nustatytas žalos skirtumas šalies mastu buvo didesnis.
(21) Vadovaujantis pagrindinio reglamento 14 straipsnio 1 dalimi, norint ištaisyti tą pačią dėl dempingo ar eksporto subsidijavimo susidariusią padėtį, produktui netaikomi ir antidempingo, ir kompensaciniai mokesčiai. Kadangi antidempingo muitai turėtų būti įvesti nagrinėjamo produkto importui, būtina nustatyti, ar subsidija ir dempingo skirtumas yra sąlygoti tos pačios padėties, ir kokia apimtimi jos yra sąlygoti.
(22) Nagrinėjamu atveju nagrinėjama įmonė bendradarbiavo tiriant pradinį apsaugos nuo subsidijų atvejį, o nustatytas kompensacinis mokestis buvo lygus 0 %.
F. APMUITINIMAS ANTIDEMPINGO MUITU ATGALINE DATA
(23) Kadangi, atliekant nagrinėjimą, nustatyta, kad nagrinėjama įmonė vykdo dempingą, šiai įmonei taikytinu antidempingo muitu atgaline data nuo šio nagrinėjimo inicijavimo datos, vadovaujantis Reglamento (EB) Nr. 1240/20013 straipsniu, apmuitinamas ir taikant registraciją įvežtas importas.
G. ĮSIPAREIGOJIMAS
(24) Vadovaudamasi pagrindinio reglamento 8 straipsnio 1 dalimi, įmonė "Futura Polymers Ltd" pasiūlė įsipareigojimą dėl nagrinėjamo produkto eksporto į Bendriją kainos.
(25) Išnagrinėjusi pasiūlymą, Komisija nusprendė, kad įsipareigojimas yra priimtinas, kadangi, vadovaujantis pagrindinio reglamento 8 straipsnio 1 dalimi, taip būtų panaikintas žalingas dempingo poveikis. Be to, reguliariomis ir išsamiomis ataskaitomis, kurias įmonė įsipareigojo pateikti Komisijai, sudaromos sąlygos vykdyti veiksmingą stebėseną. Be to, produkto pobūdis ir įmonės pardavimų struktūra yra tokia, kad Komisija mano, jog apgavystės rizika yra nedidelė.
(26) Siekiant užtikrinti veiksmingą įsipareigojimo laikymąsi ir stebėseną, remiantis įsipareigojimu pateikus prašymą išleisti produktą į laisvą apyvartą, nuo muito produktas atleidžiamas atitinkamos valstybės narės muitinei pateikus "Futura Polymers Ltd" išduotą "prekybinę sąskaitą", kurioje nurodyta Reglamento (EB) Nr. 2604/2000 priede išvardyta informacija. Jei tokia sąskaita nepateikiama ar jei ji neatitinka muitinei pateikto produkto, siekiant užtikrinti veiksmingą įsipareigojimo taikymą, turėtų būti mokamas atitinkamos normos antidempingo muitas.
(27) Pažeidus ar atšaukus įsipareigojimą, vadovaujantis pagrindinio reglamento 8 straipsnio 9 ir 10 dalimis, gali būti nustatytas antidempingo muitas.
H. INFORMAVIMAS IR PRIEMONIŲ TAIKYMO TRUKMĖ
(28) Nagrinėjama įmonė buvo informuota apie faktus ir aplinkybes, kuriais remiantis buvo ketinama įvesti jos importui į Bendriją taikomą iš dalies pakeistą galutinį antidempingo muitą.
(29) Vadovaujantis pagrindinio reglamento 11 straipsnio 2 dalimi, šis nagrinėjimas nekeičia datos, iki kurios galioja Reglamentas (EB) Nr. 2604/2000,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 2604/2000 1 straipsnio 3 dalies tekstas apie "Futura Polymers Limited" pakeičiamas taip:
Šalis | Įmonė | Galutinis muitas (eurais tonai) | Papildomas TARIC kodas |
Indija. | "Futura Polymers Limited" | 161,2 | A184 |
2. Reglamento (EB) Nr. 2604/2000 2 straipsnio 3 dalyje pateikta lentelė iš dalies keičiama, įterpiant šią trečią eilutę:
Įmonė | Šalis | Papildomas TARIC kodas |
"Futura Polymers Limited" | Indija. | A184 |
3. Šiuo reglamentu įvestu muitu atgaline data taip pat apmuitinamas importuojamas nagrinėjamas produktas, užregistruotas vadovaujantis Reglamento (EB) Nr. 1240/2001 3 straipsniu.
4. Jei nenurodyta kitaip, taikomos galiojančios nuostatos dėl muito mokesčių.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. kovo 18 d.